khistorydata/jeongjo-sjw-relations huggingface dataset:
정조 1년 · 목
疏略曰。古語有曰。欲治之主不世出。可與之臣不萬一。顧臣冒居此時之此任乎。不可出。一也。方今旱災太甚。丙枕靡安。目下消弭之策。他日賙救之政。專在於輔弼之地。不可出。二也。從古枚卜。類皆一時輿望所歸。今日朝廷。亦自有老成宿望足以鎭世道。文學才猷足以經世務。擇於其中。何患無人。不可出。三也。國之置相。才德爲主。而歷試衆務。考其實蹟。進之廊廟。然後方可謂官得其人。不可出。四也。臣與左議政金尙喆。有應避之親嫌。參贊春秋竝皆援例辭免矣。在卿列則引遞。在相職則無礙。其果有說乎。相避在下當遞。不可出。五也。俱係難冒之端。乞賜鐫改焉。批以數昨之批。罄悉予意。冀卿幡然。巽章又到。卿何若此其太謙乎。予之倚卿任卿。豈比等聞。而卿之所辭。無或近於循俗者耶。世道之鎭靖。予望於卿。民生之懷保。予望於卿。寡躬之匡弼。予望於卿。卿之今日道理。惟在竭其心智。與領左揆同力協輔。以濟國事。卿無讓焉。且疏中條列所引。尤涉過中。況末端嫌避云云。此豈彷彿於相職之去就者乎。側席待卿。凡今幾日。卿其體小子之至懇。卽爲造朝。弘濟時艱焉。仍命遣史官傳諭。
정조 1년 · 강
行三次祈雨于雩祀壇。
정조 1년 · 강
御興政堂。行晝講。同經筵權噵。特進官李在簡。承旨閔鍾燮。玉堂沈有鎭李儒慶。假注書李兢淵。宗臣河恩君垙。武臣柳仁喆。司諫林蓍喆。
정조 1년 · 강
推慶尙監司李衍祥。
정조 1년 · 목
特進官李在簡啓言。書册印送事。行關諸道。皆以板本刓弊爲言。而至於嶺南。則以惠廳會減。有所掣礙。自本館往復惠廳。受送知委關。然後印出云矣。故相臣閔鼎重疏請。令禮曹印送各道書册於太學。蒙允。今亦請令禮曹更爲知委。敎以焉有道臣知朝廷之爲賢關欲置經籍則不卽印送乎。慶尙監司李淵祥推考。何必自該曹發關。依前又自本館催促。
정조 1년 · 강
召見承旨閔鍾燮。禁都南正周于尊賢閣。
정조 1년 · 목
予謂正周曰。罪人沿路有饋問者與來見者乎。正周曰。絕無矣。予曰。罪人有所言乎。正周曰。別無所言。聞其子之言。則家貧無繼糧之道。往謫所後。身爲傭雇。以繼父糧云矣。予曰。趨從幾何。正周曰。一子二奴矣。予曰。與奴竝在棘內乎。正周曰然矣。
정조 1년 · 강
召見承旨吳載紹。兵曹佐郞尹行履于尊賢閣。
정조 1년 · 목
予謂行履曰。啓能何等大逆。而名以荐棘。率子與奴。竝處棘內。路中酬酢。都事無不參聽。此罪人之路中作詩及書札。見發於摘奸中。與堂上開坐於肅拜廳。都事書吏羅將各決棍五度。以其書札往來。路中問遺。誰某爲之。作詩等事。亦皆參見云乎。發問目嚴問以奏。載紹曰。紀綱所在。極爲驚駭。五度棍不必吐實。出付有司。處之似好矣。予曰。都事旣武弁。則決棍取服無妨矣。
정조 1년 · 강
命訓鍊主簿南正周。令兵曹棍問以聞。
정조 1년 · 목
敎曰。訓鍊主簿南正周。爲先汰去。更當處分。令兵曹棍問以聞。
정조 1년 · 강
命全羅監司李普行推考。濟州牧使黃最彥越俸五等。
정조 1년 · 목
敎曰。啓能之惡。雖曰無所顧忌。至于今。無君之心。轉益跋扈。名以荐棘。率入親屬。不禁之都事。固無可言。啓能之罪惡。益無所逃。以此卽爲分付道臣。嚴飭荐棘。以此推之。纘海泰淵等之棘圍可知。從當有摘奸。亦令監司以此嚴飭。該道伯該牧使之不能檢飭之失。在所難免。全羅監司李普行推考。濟州牧使黃最彥越俸五等。
정조 1년 · 목
予曰。注書出去招騎郞。謂以尙不捧直招。極爲駭然。兵曹堂郞。爲先推考。期於直招事分付。柳孟養分付後進伏。予曰。兵曹郞廳入侍。尹行履進前。予曰。捧直招乎。行履曰。抵死終不直招。以爲與罪人晝則或先或後。夜入上下家。故全不知其所爲。至羅州。有人持米錢來云矣。予曰。罪人書札受來事。問之否。行履曰。屢次嚴問。而終始發明矣。予曰。旣是押去。則入於上下家何事也。更爲嚴問以奏。行履承命退。予曰。注書出去。直招與否知入。孟養回奏曰。一向隱諱。終不直招云矣。予曰。更當下敎。姑爲解縳出送事分付。
정조 1년 · 강
行夜對于興政堂。承旨吳載紹。玉堂沈有鎭李儒慶。假注書柳孟養。記注官卜台鎭。史官徐龍輔。
정조 1년 · 강
命時囚李柱國議處。金麟瑞嚴問得情。
정조 1년 · 목
因義禁府時囚李柱國更招啓目。敎以議處。又因金麟瑞更招啓目。敎以嚴問口招。期於得情。
정조 1년 · 강
命罪人金奉鎭加刑得情。
정조 1년 · 목
因刑曹御寶僞造罪人金奉鎭更招啓目。敎以更加嚴刑得情。
정조 1년 · 목
予曰。祈雨祭。明日又將受香耶。國榮日然矣。而三次祭官。旣以一品塡差。今番則大臣當爲獻官矣。予曰然矣。
정조 1년 · 목
予曰。禮判入侍。洪樂性進前。予曰。服色有何稟定事乎。樂性曰。向者祈雨祭時。兪彥鎬見五禮儀註各服其服之文。行祭時不着祭服。以黑團領行享事云。故雩祀壇祭時。臣與李重祜以獻官。亦襲前儀。以黑團領行祀矣。予曰。五禮儀入之。予曰。各服其服之義。卿等果是錯看矣。如 陵行之戎服。享祀之祭服。朝賀之朝服。皆是其服。非時服之謂也。且莫重祭享之服色。任自改易。極爲未安。予曰。向日獻官不可無罪矣。民始曰。似然矣。
정조 1년 · 목
敎曰。副提調持加減心腎湯入侍。○國榮讀奏祈雨祭祭報府。予曰。 肅廟御製行文卷持入。國榮奉進。予覽訖。命書 社稷祈雨祭祝文。
정조 1년 · 강
命初次祈雨祭獻官罷職。再三次獻官重推。禮判遞差。
정조 1년 · 목
敎曰。向於初次祈雨祭也。因一獻官所見之參差。不以祭服將事。而服冠服云。當初獻官之起疑。雖在於五禮儀服色條小註之有無云。而此不過陪祭百官及祭官服色之區別者。則以此起疑。已涉不當。不卽啓稟裁定。又是不審。祀典何等致愼之處。祈雨又何等盡誠之事。而有此欠敬之擧。不可以旣往而無警。初次祈雨獻官。一竝罷職。再次三次獻官。矇然襲謬之失。在所難免。一竝從重推考。至於宗伯。職在掌禮。又當將事。初莫能糾檢。終不免姑息。以此以彼。所失不細。禮曹判書洪樂性遞差。
정조 1년 · 강
拿別害僉使李奎七。
정조 1년 · 강
命李柱國照律。金麟瑞議處。
정조 1년 · 목
義禁府啓言。李柱國九朔在任。餉米欠縮。無一石備償。應報不報。請以此照律。允之。又啓言金麟瑞濫䂨船材。擅自發賣。請議處。允之。
정조 1년 · 강
命宣傳官與中使。詣 明陵奉審摘奸。
정조 1년 · 목
具布裹翼善冠。布圓領袍。布裹烏犀帶。乘輿出興泰門駐輿。敎曰。二嚴已下。而侍衛多不待令。極爲駭然。兵曹判書爲先從重推考。出廣達門。敎曰。雨具。下敎自兵曹何時頒布。則挾輦軍兵。或着或不着。此亦紀律所在。訓將從重推考。又敎曰。好雨伊始。且値齋戒。內而兵曹。外而隨駕各營門留陣。勿爲用棍事不付。入崇政門。詣西月臺降輿。詣 孝明殿。展拜奉審訖。還出乘輿。出崇政門外降輿。乘輦至廣達門外。敎曰。水標催促。承旨鄭民始問于禮曹。則一尺三寸矣。駕至鐵物橋。敎曰。擊錚者何處人乎。知入。民始出問奏曰。高靈人云矣。敎曰。擊錚者例令刑曹處之。而當此悶旱之時。或有抱冤而來訴。則不可遲滯。令當直直爲問奏。民始出問還奏曰。前官及新官。分糶用小斛。捧糴用大斛。軍丁拔其富民。充其貧民。奸鄕猾吏。恣意弄奸。民不堪苦云矣。予曰。上言草入之。民始讀訖。予曰。此不特四件事外。構誣本倅。無復餘地。極爲駭然。勿令刑曹更問。此上言勿施。入敦化門。進善門外降輦。乘輿。由仁政門詣仁政殿。西月臺降輿。入萬安門。詣 璿源殿。自內展拜訖。還出乘輿。入仁化門。
정조 1년 · 강
命林錫喆金勉柱竝敍用。
정조 1년 · 목
敎曰。兩翰林飭已行矣。豈可無左右史。林錫喆金勉柱竝敍用。口傳付職。
정조 1년 · 강
以具允鈺爲藥院提調。
정조 1년 · 목
敎曰。動駕之時。提調不可不備。提調拜相之代。工曹判書具允鈺。爲藥院提調。
정조 1년 · 강
修理都監堂郞以下。施賞有差。
정조 1년 · 목
敎曰。 慈殿 慈宮大內諸處修理都監堂上行工曹判書具允鈺。厩馬一匹面給。吏曹判書鄭弘淳。豹皮一令賜給。戶曹判書洪樂純。鹿皮一令賜給。郞廳平市令鄭東協司僕判官洪樂彬。勤勞最著。竝陞敍。戶曹佐郞鄭志儉徐琢修。儀賓都事洪大容。各半熟馬一匹賜給。別工作監役官。各兒馬一匹賜給。別看役前同知白兌起。邊將除授。折衝趙重璧加資。鄭東仁半熟馬帖一隻賜給。前同知裴昌碩。兒馬帖一隻賜給。領役部將。令本營門從厚施賞。計士。令本衙門高品付料。畵員員役工匠等分等施賞。
정조 1년 · 강
召見藥院副提調洪國榮于書香閣。
정조 1년 · 목
敎曰。副提調持加減心腎湯入侍。○國榮曰。旣得甘霈。祈雨祭祭官宜有賞典矣。予曰然矣。三次祈雨祭祭官諸執事書入。
정조 1년 · 강
明日 徽寧殿延福殿命展拜。
정조 1년 · 목
敎曰。明日 徽寧殿　 延福殿展拜後還宮。軍兵必於暑退後來會事分付。又敎曰。 延福殿展拜時。百官行禮置之。
정조 1년 · 강
社壇祈雨祭。命依下敎設行。
정조 1년 · 목
口敎曰。甘雨霈然。繼此盈尺。方切顒俟。祈雨之擧。不可中止。 社壇祈雨祭。依昨日下敎。仍爲設行。待天明傳香事。禮房知悉。酒及茹葷。另加申飭之意。傳于受香大臣。傳香後。右承旨馳詣 祭所。奉審後祭物祭器諸執事。摘奸以來。
정조 1년 · 강
行四次祈雨祭于 社壇。
정조 1년 · 강
召見承旨洪國榮于書香閤。
정조 1년 · 목
予曰。 璿源殿帷帳等修改者。修改後當還宮矣。
정조 1년 · 강
徽寧殿　 延福殿。命自內行禮。
정조 1년 · 목
敎曰。 徽寧殿延福殿當自內行禮。只禮房承旨待令。侍衛勿爲待令。
정조 1년 · 강
詣徽寧殿　 延福殿展拜。
정조 1년 · 목
具布裹翼善冠。布圓領袍。布裹烏犀帶。出宜春門。詣 徽寧殿。就板位。行四拜禮。陞殿奉審訖。仍詣延福殿。行禮如儀。○予曰。通化門守門將。初不待令。今始柢迎。何故也。問之。承旨鄭民始奏曰。俄者交遞入番。故今始待令云矣。予曰。何不面看交替乎。令兵曹査問以奏。○還入宜春門。
정조 1년 · 강
召見藥院副提調洪國榮于誠正閣。
정조 1년 · 목
予曰。此閣之向來修理。始役時得雨。今番訖役後。又此得雨。宜有喜雨之名矣。國榮曰。誠不偶然矣。予曰。稍待暑退後當還宮。還宮時刻。以申時爲之事分付。
정조 1년 · 강
遞承旨林得浩。以徐有防代之。前望也。
정조 1년 · 목
具布裹翼善冠布圓領袍布裹烏犀帶。出萬安門乘輿。敎曰。侍衛軍兵雨具。承旨鄭民始奏曰。去夜水標單子。濬川司則已呈禮曹。而該曹不爲入啓云。禮堂請從重考。予曰。不可推考而止。招郞廳問其遲滯委折以奏。駕詣仁政門內。敎曰。武弁之角指決拾常着之事。非但出擧條。又以傳敎申飭。而侍衛中多有不着者。極爲駭然。宣傳官出去侍衛中。摘奸以來。趙鳳逵回奏曰。或着角指。或着決拾。而五衛將李希松不着矣。予曰。兵判出敦化門外。提問以奏。駕出進善門。降輿。乘輦出敦化門。命宣傳官南愼五。摘奸各軍門將校。回奏曰。或着或不着矣。命駕前駕後牌頭及五軍門敎鍊官招入。下詢曰。角指決拾常着之意。兵曹不爲知委乎。齊聲對曰。初不知委矣。予曰。此則兵郞不卽知委之故。招騎郞問之。承旨林得浩問奏曰。兵曹則卽爲捧甘於各軍門云矣。予曰。然則軍門尙不擧行矣。予曰。都總府郞廳招入。都事具綜進前。予曰。許多總郞。只有具綜一人乎。有下詢事招之。則右位皆不入來。只以下位入送。極爲駭然。總府表旗郞廳誰也問之。得浩問奏曰。李彬云矣。入直郞廳誰也。知入。得浩問奏曰。金明遇具綜云矣。命兵判進前。予曰。李希松棍問乎。李徽之對曰。決棍五度矣。予曰。何不着角指決拾云乎。徽之曰。決拾則未及着而角指已着云矣。予曰。旣入於摘奸。則不着而曰着。極爲駭然。五衛將李希松汰去。予曰。有下詢事招總郞。則以入直下位具綜入送。右位之慢蹇特甚。表旗郞廳旣在駕後。則不卽入來。尤極無狀。元右位。入直右位。表旗郞廳。還宮後。興化門外拿入。嚴問後以奏。駕至松橋。有女人擊錚。敎曰。令當直問其原情以奏。得浩問奏曰。高靈女人。爲其夫冤死。鳴冤云矣。予曰。更問其委折以奏。駕至廣達門外。降輦乘輿。民始進前奏曰。招禮郞問其委折。則以爲書單以置。忘未入啓云矣。徽之進前奏曰。總郞元右位李潤章。入直右位金明遇。表旗郞廳李彬拿入以問。則皆以爲惶恐遲晚矣。予曰。更當下敎矣。予曰。擊錚委折。何不知入乎。得浩曰。禁府方誘問其女人。而尙不明白以告云矣。予曰。何時知入之敎。尙今遲滯。該房擧行稽忽。○由興泰門還內。
정조 1년 · 강
命承旨林得浩遞差。
정조 1년 · 강
命行公禮堂一竝罷職。該郞拿處。
정조 1년 · 목
敎曰。昨夜之雨。水標單子。該曹忘置。尙今不奏。事未前聞。況是雨霈。該曹之所失不細。行公堂上。一竝罷職。該色郞廳拿處。
정조 1년 · 강
命前獻官敍用。吏議仍任。
정조 1년 · 목
敎曰。雖有輕先之失。事是無情。前獻官兪彥鎬徐有防李鎭衡敍用。銓任體重。前吏曹參議兪彥鎬。仍任前職。
정조 1년 · 강
命禮判洪樂性仍任。
정조 1년 · 목
敎曰。三銓旣已仍任。前職禮曹判書洪樂性仍任。參判參議。令該曹口傳差出。
정조 1년 · 강
以李在協爲禮曹參判。口傳也。
정조 1년 · 목
敎曰。副提調持加減心腎湯入侍。○予曰。常參久矣爲之。故明日欲爲之未。國榮曰。常參卽古規。而有朝儀。果勝於次對矣。
정조 1년 · 목
予曰。常參兼行次對乎。知入。民始問奏曰。雖無古例而 先王朝有兼行之例云矣。命讀刑曹文召史供辭命書判付。予曰。此判付出給禁府。今日內開坐。捧口招以入事分付。
정조 1년 · 강
命明日常參爲之。經筵停。
정조 1년 · 강
右議政徐命善三疏辭職。賜批。
정조 1년 · 목
批以予之敦勉于卿者三。而卿之陳懇于予者又三矣。可謂言之竭而意之罄。何庸多誥。予聞君臣之間。貴相知心。予於卿初疏而批之。再疏而又批之。然猶未嘗一委近臣敦迫于卿者。予意在於知卿心之難進。秖欲積以誠意。回卿牢執之志也。今也卿之疏已三上。而黃扉之舊章克修。白麻之新頒豈稽。始可以遣予近臣。與卿偕來矣。招卿以不迫。知卿也。任卿而固辭。亦知卿心也。到今卿亦豈不知予以禮招賢之意。而不卽幡然乎。且觀卿疏辭。退讓逾摯。造朝無意。是豈予知卿心之本意也哉。予不覺反省多愧。無以爲喩。方今國事之板蕩。財用之匱竭。輔相之責。深有望於卿等。卿須體小子慇懃之意。勿復控辭。卽起視事。與領左揆共參來日內朝。仍命遣史官傳諭。
정조 1년 · 목
敎曰。才已批卿疏矣。卿果勉回初心未。卿豈一味謙抑。不卽造朝。使鼎席不備。國事泮渙乎。鼎席之一月不備。國事有一月泮渙之歎。鼎席之一日不備。國事有一日泮渙之歎。卿須體予側席之意。毋庸更辭。爰遵舊例。申命吏曹判書鄭弘淳敦諭于卿。卿其與之偕入。仍命此敦諭吏判。傳于右議政。仍與偕來。
정조 1년 · 강
以李重祜爲都總管。口傳也。
정조 1년 · 강
命祈雨祭姑停。
정조 1년 · 목
禮曹啓言。甘雨霈然。祈雨祭請姑停止。允之。
정조 1년 · 강
命報謝祭待立秋設行。
정조 1년 · 목
禮曹啓言。祈雨祭後。旣得甘霈。風雲雷雨山川雩祀壇 社稷報謝祭。請待立秋擇日設行。允之。
정조 1년 · 강
祈雨祭獻官以下諸執事。施賞有差。
정조 1년 · 목
敎曰。祈雨祭三日內。快得甘霈。獻官洪樂性李重祜。各熟馬一匹賜給。兩大祝諸執事。各兒馬一匹賜給。○又敎曰。 社壇祈雨祭後。亦得甘霈。獻官領議政金尙喆。厩馬一匹面給。大祝諸執事。各兒馬一匹賜給。
정조 1년 · 목
敎曰。李柱國旣已照律勘斷。薦望斯速擬入。
정조 1년 · 강
吏曹判書鄭弘淳。以右議政徐命善附奏啓。
정조 1년 · 목
書啓以爲臣奉聖諭。傳宣于右議政徐命善處。則以爲臣猥申至懇。恭俟兪音。及奉批旨。恩綸鄭重。繼以冢宰來宣別諭。至有偕入之命。恩禮曠絕。有非賤臣所敢承當者。伏地惶霣。到此地頭。不暇他顧。謹當冒昧趨承。而賤疾適苦。日勢且暮。當待明朝秖詣肅命云。臣承偕來之命。姑爲仍留。敎以聞右相明當造朝。卿則退去。
정조 1년 · 강
命常參處所。崇政殿爲之。
정조 1년 · 목
以林鼎遠爲大司諫。李秉模爲吏曹佐郞。鄭光漢爲同經筵。曺允彬爲慈山府使。
정조 1년 · 강
命時囚李柱國勘放。金麟瑞照律。崔禧延議處。
정조 1년 · 목
義禁府啓言。時囚李柱國杖八十收贖。奪告身三等。私罪施行。金麟瑞濫䂨發賣罪。請照律。竝允之。又啓言。兵曹佐郞崔禧延日晚入來。未及肅謝。以入直誤錄監軍單子罪。請刑推得情。敎以除刑推議處。
정조 1년 · 강
金吾以罪人李載運海南縣定配啓。
정조 1년 · 목
本府啓言。賣文罪人李載運。嚴刑一次。海南縣定配押送。
정조 1년 · 목
敎曰。副提調持加減心腎湯入侍。○國榮曰。聖體若何。予曰。善寢矣。予曰。徐浩修雖曰呈疏。而政院已還給。則何以輕先發行乎。國榮曰。以親病陳疏。雖還給。旣有前例。則似當發行矣。
정조 1년 · 강
命前御將具善復。復授前任。
정조 1년 · 목
敎曰。雖以分義處分。宿將宜卽收用。具善復門黜放送事。爲先分付。又敎曰。前御營大將具善復職牒還給。敍用復授前任。
정조 1년 · 강
遞判尹蔡濟恭。
정조 1년 · 목
敎曰。判尹宜欲一遞。且鎭日違牌。有損事體。知中樞府事蔡濟恭兼帶京兆之任。今姑許遞。
정조 1년 · 강
命山川雜祀祭品。一依禮文。
정조 1년 · 목
敎曰。莫愼於祀典。而雖以山川雜祀言之。固皆致潔處。而近聞凡諸雜祀。不但儀不及物。反有物不及儀之歎。祭物之不潔。比比有之云。事極未妥。城隍發告祭受香。在於明日云。以此另加嚴飭該寺。一欲下敎而未果矣。厲祭聞又在近云。所謂無主鬼神之祭品。全不成樣。瓦磴砂碗之窳缺。有駭所見云。亦爲另加嚴飭。今番則祭品一依禮文。俾無雜糅之弊。
정조 1년 · 강
以李★(土+甲)爲左尹。李在簡爲右尹。
정조 1년 · 목
敎曰。左尹李漢膺。與呈辭右尹。一幷改差。亞尹之代。口傳差出。待下批牌招。今日齋宿。明日使之受香。
정조 1년 · 목
以尹致性爲忠淸左道京試官。鄭志儉爲慶尙左道京試官。尹有鎭爲全羅道京試官。南鶴聞爲平安道京試官。宋銓爲忠淸都事。安廷玹爲全羅都事。尹弼秉爲慶尙都事。尹在醇爲黃海都事。洪彥喆爲平安都事。沈重奎爲咸鏡都事。洪履健爲江原都事。金獻柱爲咸興判官。○敎曰。平壤庶尹今日政差出。○以金履福爲平壤庶尹。
정조 1년 · 강
吏曹判書李重祜。兵曹判書李徽之。上疏辭職。幷賜例批。
정조 1년 · 목
敎曰。酷熱無前。禁府時囚中。行査本道等及査啓者保放。事係殺獄者勿論。諸囚未議處未就囚者。姑令附過。帶職放送。
정조 1년 · 목
予曰。左相。以司僕事引咎陳箚。誠是過矣。國榮曰。職在提擧。似當引咎矣。
정조 1년 · 강
左議政鄭存謙上箚自列。賜批。
정조 1년 · 목
箚略曰。以貢馬致斃。至有該郞處分之命。臣尸叨提擧。未能董飭。罪責臣實當首。獨逭威罰。冞增兢蹙。短箚自列。伏乞亟賜譴何。批以此非卿可引之事。何若是乎。且有下詢事。卿其安心勿辭。卽參賓對焉。仍命遣史官傳諭。
정조 1년 · 목
予曰。左相何不入來乎。領議政金尙喆曰。方帶司僕都提調。而日前以貢馬事。有所不敎。故惶恐不敢入來云矣。予曰。左相所引。太涉過矣。命左相入侍。○左議政鄭存謙進伏曰。臣之私義。雖不足恤。而若勘小官之罪。則宜先自臣身矣。予曰。卿之所引太過矣。
정조 1년 · 강
命厲祭。築壇酹食。
정조 1년 · 목
敎曰。嗚呼。此寡人之所不忍言之言也。以不忍言而不言。則非所以追 先志而慰孤魂也。蓋厲祭。祭無主之鬼也。今番厲祭。特令獻官。另築一壇。使某年以前無依之類。知 患候沈篤。特出於一時之事。招之四方。以酹以食事分付。
정조 1년 · 강
命乙未文科削榜當否。問議禮曹館閣之臣。
정조 1년 · 목
敎曰。科榜之削。係是難愼之事。故爭執踰歲。尙今靳可。而伊時予所受困之狀。俱載頒示日記中。國有士師。則其可肯宥凶徒。吹噓汲引之徒。俾逭邦憲哉。然未允臺啓之前。許多榜中人。皆在人鬼未判之界。使有負犯者懷僥倖之望。無罪累者抱鬱結之恨。實非綜核之政。然予則又以爲削榜非難。區別爲難。如其混削全榜。則不徒有玉石俱焚之歎而已。無所犯之人。固無可論。有所犯之人。又將自同無故之人。尤是掣肘之大端。其在難愼之道。宜加廣詢而處斷。乙未五月文科原榜之區別削榜當否。問議大臣以聞。禮曹館閣之臣。亦皆獻議。
정조 1년 · 강
命當該臺臣趙德潤。拿問査處。
정조 1년 · 목
右議政徐命善啓言。領相雖避嫌不言。臣方欲勉出備堂。而若其所遭本事。旣已脫空。宜若無引義備局者。但聞當初發啓時。所不言之籌堂一句語。添入於其後臺啓中云。此是朝紙之所不出。擧世之所不見。而伊時臺臣。潛自添書於笏記。臺啓謄傳。事體至重。雖有添刪者。必待簡通。謹悉而爲之。則名以臺諫。任自添書。事未前聞。有關後弊。當該臺臣趙德潤拿問査處。有不可已矣。從之。○領議政金尙喆等曰。趙德潤事。關係非常。非特以科場事。論其罪犯矣。
정조 1년 · 강
命乙未科榜混稱。斯速釐正。
정조 1년 · 목
敎曰。乙未五月科榜。尙不削科。非謂不可削也。卽是難愼之意也。至於武科榜。以文榜之有臺啓。亦在當削之中。致使幾百武士。擧懷向隅之歎。甚非難愼之本意。況科名旣是 上候平復。則文科雖有削榜之事。只削原榜之人。當存原榜之名。尤豈以此爲武士枳廢之端乎。此後乙未五月武科榜。無礙注擬事。分付銓曹。銓曹之當初不擬者。蓋以臺啓不曰文科原榜。而混稱乙未五月榜之致也。若此。則有若幷與原科名而請削者然。豈非未妥之甚乎。啓語斯速釐正之意。令臺諫知悉。
정조 1년 · 강
命守御摠戎江華統制等。各營秋操姑停。
정조 1년 · 목
領議政金尙喆啓言。守禦使洪樂性狀啓。以本廳屬束伍及牙兵等。今秋合操事。請稟旨矣。今年畿民。有不可不念。○摠戎使李漢膺狀啓。以本廳所屬四鎭中。坡州長湍。今秋輪操事。請稟旨矣。今年畿民。不可不念。○江華留守李福源狀啓。以本營及所屬四營軍兵。今秋合操設行與否。請稟旨矣。秋事未出場之時。不獨畿民而已。海西軍兵之越海赴操。亦悶。○統制使李昌運狀啓。以今秋三南水操。各其營前洋。本營舟師。閒山前洋設行事。○京畿水使李邦一狀啓。以畿海舟師。今秋水操設行事。○永宗僉使吳載煕狀啓。以今秋水陸操設行事爲請矣。嶺南湖南。旣行昨年水操。湖西京畿海西。秋事姑未出場。動民可悶。何以爲之乎。幷敎以姑令停止。
정조 1년 · 강
命南關及兩西兵營秋操幷姑停。各官門聚點。武士等都試擧行。
정조 1년 · 목
領議政金尙喆啓言。南兵使安宗奎狀啓。以今秋南各營習操及三甲左右營。各其官鎭門聚點擧行事。請稟旨矣。北路才經大賑。○平安監司李國賢。以今秋巡操請擧行事。黃海兵使李漢泰。今秋習操請設行事。兩西才經兩勅。民力已困。秋操幷姑停止。官門聚點。別武士鄕騎士武學都試之應行者。幷使擧行之意。請分付兩道帥臣。幷從之。
정조 1년 · 강
命咸安郡田畓摠。以新量結數行用。
정조 1년 · 목
領議政金尙喆啓言。慶尙監司李衍祥狀啓以爲。咸安郡改量。一從時起實數執摠。前頭可墾處。亦皆尺量。則元帳付田畓之加減者。幷較於丙申。則所減爲三百八十三結六十九負六束。今秋爲始。以新量結數行用之意。請稟處矣。此因該郡守李宗榮之疏請。特爲許施。而殫誠擧行。邑弊得以蘇革。則其在損益之政。何可惜三百八十餘結之減縮乎。田畓陳起無常。但不可輕許永頉。姑令降續。自今年以新量結數行用之意。請分付該曹及該道。從之。
정조 1년 · 강
汰參奉鄭德濟。
정조 1년 · 목
領議政金尙喆啓言。 陵參奉一人。因前吏判據例釐正。至有完議。不得遷轉。若使該曹不善計仕。則在渠道理。當待朝廷之公議。而 昌陵參奉鄭德濟呈狀於吏曹。噴薄爲說。擧措可駭。爲先汰去。其仕滿與否。請分付該曹査出。從之。
정조 1년 · 강
命注書薦。通政承旨擧行。
정조 1년 · 목
領議政金尙喆啓言。注書新薦。未有主薦之人。他無變通之路。而承旨是堂后之堂上。承旨中有曾經注書者。則使之擧行。差有所據。惟在處分矣。敎以卿之所奏甚好。依此。待通政承旨二員之備員。卽爲收薦可也。
정조 1년 · 강
改差豐德府使李彥煕。
정조 1년 · 목
領議政金尙喆啓言。李彥煕除拜外任之命。實出於追感昔年之 聖意。而但於長淵。旣未順遞。且甚衰病。難責吏事。請今姑改差。從之。
정조 1년 · 강
命吏曹參判權噵司直鄭光漢陞秩。
정조 1년 · 목
領議政金尙喆啓言。朝著正卿苟簡。吏曹參判權噵。行司直鄭光漢。俱係久次。合有陞秩之擧矣。從之。
정조 1년 · 목
領議政金尙喆啓言。副使李命稙。聞有本病。所帶副使。請今姑許遞。從之。
정조 1년 · 목
敎曰。式年科期不遠。而初試之以製述試取。法意有在。則士子之非講生攔入。試官之不以公試取。實爲近來之痼弊。今番則不可不嚴禁。此非變通科規。欲修明舊典也。至於會講。則先入應講者。已滿入格之額數。則其下雖能通七書。自在落科。此豈盡才取人之道乎。自今以後。應講能通者。勿拘多寡。隨出隨抄。更爲比較。以塡其數。
정조 1년 · 목
領議政金尙喆啓言。注書若有承命入奏者。則言於入侍承旨。使之仰達。例也。注書有此直奏。請推考警責。從之。
정조 1년 · 목
敎曰。副提調持加減心腎湯入侍。○子曰。趙德潤事。極爲無據。莫重臺啓。任自添書。置人於䵝昧之間。究其所爲。誠甚叵測。國榮曰。不爲簡通。添入於啓辭。事甚如何矣。
정조 1년 · 목
敎曰。判尹知敦寧。問于大臣。加望以入。○以李在學爲應敎。權噵爲判尹。鄭光漢爲知敦寧。李★(土+甲)爲冬至副使。李漢泰爲會寧府使。趙時述爲延安府使。林永老爲慶源府使。鄭啓淳爲豐川府使。
정조 1년 · 강
命罪人吳孫興等。期於得情。
정조 1년 · 목
刑曹啓言。罪人吳孫興。忽變前招。請嚴刑得情。李光點屢變前招。牢諱不服。更加各別嚴刑。期於取服。竝敎以更加嚴刑。期於得情。
정조 1년 · 목
予曰。黃海兵使狀啓。終不搜得乎。國榮曰。終無去處云矣。予曰。公事別監分明出傳云。而書吏之有此遺漏。已極無狀。該房承旨。亦不免不審之失矣。予曰。今秋當爲 陵幸。何時爲之則爲好耶。國榮曰。八月念間爲之。則不爲妨農矣。
정조 1년 · 강
召見承旨徐有防。濬川都廳尹守仁于尊賢閣。
정조 1년 · 목
予曰。濬川都廳進前。濬川之役。今至何境。而水標庚辰地平四字。今出幾字乎。守仁曰。庚字才出半字矣。予曰。今年則旱亁太甚。初無霖潦之可言。而水標則如是湮沒。無一字出見者。何也。對曰。濬川之役。不敢少忽。而沙土塡塞。故碑刻不能盡出。然臣等之用力。有倍於前矣。有防曰。濬川都廳尹守仁。奏對旣涉愚濫。擧措亦多顚錯。請重推。從之。仍敎曰。都廳當處分。退去。
정조 1년 · 강
重推濬堂具善復。棍汰都廳尹守仁。
정조 1년 · 목
敎曰。濬川事。 先朝飭敎。何等諄複。則今年濬川後摘奸時。已極寒心。而今又更令摘奸。庚辰地平之四字碑刻。幾乎無一字出見者。況今年久旱。而初無霖潦之可言。則昨今之雨。碑形如是湮沒。不徒擧行之駭然。 先祖竪碑。聖意果何如。則到今年。其所不得修擧。至於此極。此亦予反省於堂構之責者。可勝寒心。濬川所有司堂上具善復。從重推考。該都廳。以監董之人。專不董飭於濬川。及今前席下詢。奏對擧措。曾所未見。以此以彼。不可以承宣之請推而止。令兼帶濬堂將臣。卽爲決棍後汰去事分付。仍敎曰。訓將則刑曹有開座之事。令禁將決棍都廳事分付。
정조 1년 · 강
遞承旨金文淳。以金夏材代之。
정조 1년 · 목
敎曰。左承旨有實恙云。許遞。前望單子入之。
정조 1년 · 강
命別監朴有春。爲先嚴刑取招。捧供以聞。
정조 1년 · 목
刑曹啓言。別監朴有春。街上酗酒。毆打行人。爲禁吏所捉來。則發惡官庭。言辭悖慢。毆打吏隸。至欲陞廳。極爲駭然。請照法嚴勘。敎以頃於掖隸橫行之時。無敢酗酒。無敢作挐。亦無敢肆虐於街路者。卽渠輩所謂聞張大將三字則畏之。轉相告戒故也。況今操切掖屬之時。有此頃者所無之悖擧。豈其掖隸之豪悍。勝於頃者而然乎。刑判之威令。減於頃者而然乎。究厥弊源。無出於二者之間。可勝駭歎。此漢若復尋常處之。何以懲戢乎。當該別監朴有春。姑勿照律。爲先嚴刑取招。捧供以聞。問以有何頑惡。蔑法犯禁。至於此極之委折。及現捉之事若此。則此外必有許多作弊之事。前後作罪情節。一一從實直告之意。亦爲嚴問。期於取服。渠以座高別監若此。則他別監之種種不法之狀。明若觀火。一一指名現告之意。箇箇嚴刑捧査招後。修啓目可也。仍敎曰。大殿別監朴有春。必有打破枷杻毆打獄吏之弊。渠輩雖一人。若往見。亦爲具枷杻嚴囚事。分付。
정조 1년 · 강
秋曹。以騎隸重根。報政府詳覆施行啓。
정조 1년 · 목
該曹啓言。兵曹使令私奴重根情節。旣已承款。係是一罪。依法照律。報議政府。請詳覆施行。允之。
정조 1년 · 목
予曰。注薦何不爲之乎。國榮曰。注書先生二人已備。當爲擧行。而左副承旨。不爲仕進矣。
정조 1년 · 강
召見承旨李秉模于尊賢閣。
정조 1년 · 목
予曰。注書出去。京畿監司入侍。金鍾秀進前。予曰。今秋當爲 陵幸。而八月初生。則農務方張。易妨秋成。民力之少歇。當在何間耶。鍾秀曰。臣意則八月望後似好矣。予曰。左承旨入侍。徐有防進伏。予曰。昨年 陵行時。自何處作路乎。有防曰。過 永祐園及 懿陵。仍向大路。抵于 元陵矣。鍾秀曰。聖敎雖出於曲念民生之盛意。而此非幸行之大路矣。予曰。卿於一兩日間。除辭朝往審程途。而陵幸時邑弊民瘼。仔細探問。後日次對以奏。予曰。乙未五月榜削科收議見之乎。鍾秀曰。未及見之矣。予曰。注書出去。乙未五月日記及榜目持入。命秉模讀奏訖。子曰。四更量出榜。罷漏後始自集慶堂下來。東方已白。故不得就寢。仍爲梳洗。予於何暇。有言於科事之公不公乎。當時浮言。皆由於此榜中人所做出也。自上雖難指名謂某。而其絕悖窮凶之狀。不可盡喻。以渠輩用情於科場之人。做此浮言。欲爲粧撰之計。便同春雉自鳴。良可笑也。鍾秀曰。自上雖難區別某某。而榜中所犯人。則已藉藉於外間。似有臺閣之公議矣。
정조 1년 · 강
行藥院入診于尊賢閣。副提調洪國榮。
정조 1년 · 목
予曰。自午後膈間乍滯。似是癨氣。夕水刺尙不得進。可悶。國榮曰。令醫官入診似好矣。命慶絢入診。診訖。奏曰。左右三部度數稍遲。而胃眽少縮矣。國榮曰。以消滯茶飮議定好矣。予曰。症情初不大段。連進薑茶之屬。則自可消滯。不必議定他藥矣。
정조 1년 · 강
有政。吏曹判書李重祜。兵曹判書李徽之進。
정조 1년 · 목
敎曰。政官雖有不善爲之事。大臣不可請推乎。日事違牌。任其自爲。更勿出牌。初牌亦勿施。以徐浩修爲吏曹參判。林蓍喆爲修撰。具明謙爲黃海兵使。
정조 1년 · 강
遣承旨。詣　宗廟　徽寧殿　延福殿　景慕宮奉審摘奸。
정조 1년 · 강
命下番翰林。詣 孝明殿。祭物祭器摘奸以來。
정조 1년 · 목
國榮曰。寢睡何如。予曰。善寢矣。予曰。左副承旨仕進乎。國榮曰。以其身病。不爲仕進矣。
정조 1년 · 강
遞承旨李鎭衡。以李義翊代之。
정조 1년 · 목
敎曰。左副承旨聞有實恙云。今姑許遞。前望單子入之。
정조 1년 · 강
命翁主墓役。內司官吏作弊。廉察勘斷。
정조 1년 · 목
敎曰。畿甸方有翁主墓役事。內需司官吏出去。必多侵漁之事。而借或一木一石。有無價而役民之端。一切痛禁。隨現卽爲狀聞。此外種種作弊之習。監司發遣褊裨。廉察犯者。嚴加勘斷後。亦爲狀聞。浮石所一例嚴飭事。下諭于京畿監司。
정조 1년 · 강
飭兵曹堂郞。
정조 1년 · 목
敎曰。以木布事。欲爲分付。而招致兵曹書吏。則不卽待令。故將欲査問。則書吏三人。越墻逃走云。如此紀綱。前所未聞。兵曹郞廳。自本院出牌立庭。使之卽刻捉納。若或遲滯。則當該入直堂上。當嚴處。入直郎廳。當決棍。以此分付。又敎曰。郎廳色邱拒逆傳敎之棍。至於自刎之境。已極變怪。今日招致兵曹書吏。則初則推諉。及其査現。則越墻逃走。竟時捕捉。況兵曹紀律衙門乎。前後事。兵判俱有不能禁飭之失。何心入省記乎。招致兵曹郎廳。以此意立庭分付。
정조 1년 · 목
予曰。注書出去招騎郞。以越墻三人中。一人旣已捉得。其中二人。兵判明朝究覈事。分付。
정조 1년 · 강
命五臺山實錄閣。擇日修改。兼行曝曬。
정조 1년 · 목
春秋館啓言。卽接東伯金履素啓下狀本。則五臺山實錄閣。修葺年久。滲漏朽破云。修葺之役爲急。趁卽奉審擧行矣。急速發遣郎廳。使之擇日修改。而實錄曝曬。今年當次。請兼行曝曬。允之。
정조 1년 · 강
命刑判。持罪人草供。明日入侍。
정조 1년 · 강
以魚錫定爲兵曹參判。
정조 1년 · 목
敎曰。兵曹堂郞。口傳差出。
정조 1년 · 강
命別監朴有春。加刑取服。
정조 1년 · 목
刑曹啓言。別監朴有春。旣有捧供以聞之命。請上裁。敎以更施威嚴問。期於輸款。○更招啓目。敎以渠雖頑悍。特敎訊問。何等至嚴。則初招之專事牢諱。已極無狀。今於更招之後。始乃以再昨日渠房中査現之事納招者。尤甚痛駭。依前判付。箇箇嚴刑。期於取服。若不直告。當日次推覈。至於輸款而後已。以此意添問目。嚴問取招。別監房有左右番名色。則雖非渠番之事。決無不聞之理。亦皆一一納招。今番除尋常反覆究問。從實直告後以聞。○更招啓目。敎以再招供已査現之兩漢。三招又供已査治之一人。此輩作亂。若是之無忌。則揆以事理。梁禧昌姜壽大所爲。渠獨聞之。而其他別監之毋論他番與渠番。許多人名中。豈無如禧昌等所爲者乎。特敎嚴訊之下。終始吞吐。一味欺罔。掖隸之不畏法紀。至於此極。則究厥罪狀。尤非泛泛下賤之比。正所謂殺無赦。初不盤問則已。累次嚴問。拒逆爲事。則訟理法綱。俱不可輕易酌處者。更加嚴問。期於取服。渠有一分嚴畏之心。則豈敢以朝家已知之事似知之說納招。而更無他指現乎。當此操切掖隸肅淸掖庭之日。此等頑惡獰悍之類。以渠彌縫漫漶之供。謂已直招。遽命決放。則是適足爲長其蔑法之習。又啓來後加於此之弊端。以此意嚴加究覈。判付外。如有可問之端。該堂出意見。施威推問。
정조 1년 · 강
召見大臣以下于興政堂。領議政金尙喆。左議政鄭存謙。右議政徐命善。刑曹判書張志恒。京畿監司金鍾秀。
정조 1년 · 목
予謂尙喆等曰。登極以後。卽當展拜於 懿昭墓義烈墓。且有 先朝受敎。而逮予登極。未暇展禮矣。今又 生辰隔日。故欲爲展拜耳。尙喆曰。當以陵行禮磨鍊乎。予曰。或以時服。或以戎服。當與 陵幸時例有異矣。予謂鍾秀曰。往審 元陵陵幸時程途乎。鍾秀曰。昨已往審。而出還宮。皆以 永祐園爲晝停所。此雖出於除民弊之聖意。而小路作行。亦如何矣。尙喆曰。 元陵陵幸。兼行 永祐園展拜。多難便之端。 永祐園。別爲幸行似好矣。予曰。卿等與禮判。更爲磨鍊後。日次以奏。
정조 1년 · 강
命兵判李徽之。越俸五等。
정조 1년 · 목
敎曰。兵曹吏隸事。不但前所未有。俱係紀律。兵判之不能檢飭。致使曹屬之犯法。至於此極。不可無警。兵曹判書李徽之。越俸五等。
정조 1년 · 강
命越墻下吏。限死決棍。
정조 1년 · 목
敎曰。兵判旣已批下。卽爲開座。越墻下吏。限死決棍。而無論墻之大小。越墻已是一律。則又況傳敎之下乎。揆以紀律。此等吏隸。宜卽梟首示衆。而姑屬令前。雖有參酌。豈可不嚴棍。以此嚴飭兵吏。
정조 1년 · 강
命十七日詣　懿昭墓　義烈墓展拜。
정조 1년 · 목
敎曰。旣有受 敎。登極後宜卽展拜於 懿昭墓　義烈墓。而以郊幸之難。尙此遲遲。況今 生辰隔日。十七日當詣  懿昭墓　義烈墓展拜。以此知悉。又敎曰。各司擧行。一從京擧動例。旗軍洗馬留都守宮等節。勿爲磨鍊事分付。又敎曰。隨駕營門。以都監禁衛營磨鍊節目事。分付兵曹。又敎曰。 懿昭墓展拜後。當行酌獻禮。其令禮曹知悉。
정조 1년 · 목
領議政金尙喆啓言。禮曹判書洪樂性。聞有實恙。當此滯囚申飭之時。兼帶判義禁。請今姑許遞。從之。
정조 1년 · 강
放時囚鄭昌聖。
정조 1년 · 목
敎曰。時囚罪人鄭昌聖。分揀放送。
정조 1년 · 강
有政。吏曹判書李重祜。參議鄭民始進。
정조 1년 · 목
敎曰。成均館圈點節目。旣已啓下。大司成。今日政差出。○以蔡濟恭爲判義禁。李徽之爲藝文提學。李普行爲大司成。趙儀逵爲 昌陵參奉。初仕也。鄭東浚爲注書。
정조 1년 · 강
命別軍職中濫冒者。一幷汰去。
정조 1년 · 목
口敎曰。別軍職中雜流。每欲一番沙汰。而有所不忍者。特以關係命眽。故以予思欲無一物之不獲具所。大小疵眚。一幷闊略。昨冬以後。渠輩猥雜奇怪之事。不一而足。一味不問。皆從三令五申之意。予之施恩於渠輩。已亦極矣。渠輩亦有人心。則固當守分縮伏。而以今日事言之。瑣屑相較之事。互相齮齕。至於上聽者。極爲痛駭。況咫尺前陛。終日下詢。渠輩中士族。必欲擯擠。所謂雜流者。幷力齊聲。右袒同色。若此而又但含忍。難於處分。則是何異於徒善乎。今則於渠輩。決無稱冤之端矣。別軍職中。士族及有來歷者外。所謂白徒雜流掖庭賤隸之濫冒者。一幷汰去。以雜流而自本廳久勤見在守令邊將。亦爲一幷汰去。其所區別。何費辭敎。當問武將處之。明日訓御將入侍時。別白區別以奏。
정조 1년 · 강
命乙未文科削榜當否。問議以聞。
정조 1년 · 목
敎曰。科榜之削。係是難愼之事。故爭執踰歲。尙今靳可。而伊時予所受困之狀。具載頒示日記中。國有士師。則其可肯宥凶徒。吹噓汲引之徒。俾逭邦憲哉。然未允臺啓之前。許多榜中人。皆在人鬼未判之界。使有負犯者懷僥倖之望。無罪累者抱鬱結之恨。實非綜核之政。然予則又以爲。削榜非難。區別爲難。如其混削金榜。則不徒有玉石俱焚之歏而已。無所犯之人。固無可論。有所犯之人。又將自同無故之人。尤是掣肘之大端。其在難愼之道。宜加廣詢而處斷。乙未五月文科原榜之區別削榜當否。問議大臣以聞。禮曹館閣之臣。亦皆獻議。
정조 1년 · 강
禮曹。以時原任大臣。本曹諸堂議啓。
정조 1년 · 목
該曹啓言。發遣本曹郞廳。問議于時原任大臣。則領議政金尙喆。左議政鄭存謙。右議政徐命善以爲。朝廷苟有法綱。則豈可使負此罪犯者。容置於朝籍。原榜中摘發先削其科。仍置重典。實爲綜核之政。而但主張用奸之試官。皆已物故。憑覈無路。此今日臣子之所共憤痛。而無累之人。混入其中。雖有俱焚之歏。與凶徒同榜題名。必有若浼之意。毋寧全罷其榜。臣等之意。原榜亟允臺啓爲宜云。領敦寧金陽澤以爲。臣之賤見。與大臣議同云。本曹判書洪樂性。參判李在協。參議金夏材以爲。大臣獻議。辭嚴義正。臣等無容更議。幷請上裁。○敎曰。金奉朝賀處。遣禮官。亦爲收議以聞。又啓言。奉朝賀金致仁。病未獻議云。
정조 1년 · 목
予曰。卽見沈豊之疏。可見公議矣。國榮曰。議論喧藉。臺章出而姓名露矣。予曰。今則玉石庶可別矣。國榮曰。臺疏中十二人外。自同平人。可以赴擧矣。
정조 1년 · 목
予曰。 陵參奉計仕。何以爲之乎。民始曰。鄭弘淳爲吏判時。有所節目。各 陵官之於番次。祧遷 陵之望前。近 陵之望後。各有日子得失之患。故一自各 陵爲單參奉之後。其於望前望後之番次。必欲取其便好。 莊陵則一官員之一番三朔。終是無於法之事。一從其公座簿計仕。而無所分別。豈本曹照檢之意。一從自古流來法意。與別檢之望前。參奉之望後番次。作爲一定之法。不得移易事爲節目矣。予曰。此則可謂節目中善爲者也。
정조 1년 · 강
知敦寧鄭光漢。判尹權噵疏辭新資。幷賜批。
정조 1년 · 목
幷批。以陞擢意在。卿其勿辭察任。
정조 1년 · 강
漢城左尹李★(土+甲)陳疏自引賜批。
정조 1년 · 목
疏略曰。春初所遭。尙今追思。魂夢亦怕。處變之際。旣多顚錯。出言之時。金昧審愼。彈劾迭發。勘擬轉深。嶺海鈇鉞。自知難逭。而淵鑑照燭。開釋無餘。天地生成之澤。有若偏私於一物者。惟是公議未謝。縮伏自訟。京兆新除。忽下於纔叨西樞之餘。繼而有出疆之命。恩誥聯翩。負罪賤臣。何以得此。固當竭蹶趨膺。而遭罹旣重。彈冠供職。義所不敢。伏乞極亟解臣職名。仍治臣罪。批以往役義重。卿其勿辭行公。
정조 1년 · 강
兵曹判書李徽之。援例陳疏。乞遞館職。賜批。
정조 1년 · 목
疏略曰。伏蒙特除藝文館提學。以 懿昭墓祭文製進。庚牌再臨。臣於是任。有不可冒當者。臣聞故相臣李端夏。曾經文衡而除提學。則辭以政格之不宜。大臣筵奏遞免。其後先輩。亦多力辭不拜者。玆敢援例仰瀆。伏乞特賜照察。批以有近例問之。所辭館閣之任。許遞。
정조 1년 · 강
兵曹判書李徽之陳疏自列。賜批。
정조 1년 · 목
疏略曰。昨伏承嚴旨。惶霣懍慄。無地可容。色邱之拒逆拔刀。書吏之越墻逃走。俱是前所未見之變怪。紀律之若是蕩然。罔非臣罪。豈敢晏然自如。不思訟愆之義。而適當諸堂之未差。宿衛之直。不可暫闕。負罪省記。及承聖敎。誨責備至。臣尤悚愧。寧欲無生。惟願亟賜嚴譴。批以卿其勿辭察任。
정조 1년 · 강
命鄭漢龍依法成獄。
정조 1년 · 목
刑曹判書張志恒啓言。泮人鄭漢龍。以環刀擊人。膝骨半落。故囚禁矣。被傷人。果因本傷致命。而律文中。以折跌肢體破骨墮胎者。無問手足他物。皆限五十日計之。則纔過一日。而大明律。有元辜限五十日外。若因本傷致命。則限外二十日加辜限之例。而 先王朝戊子。因平安道殺獄啓本 傳敎中。殺人辜限。其法甚重。一或低仰。民何能逃。傷處雖未復常。或因他致命。則皆用此律。辜限之律。其將去之乎。當該律官。決杖一百。永除律官。此後若此者。一依此律官例施行事。嚴飭諸道。受 敎旣如此。臣曹不敢擅便。請下詢大臣。予詢大臣。領議政金尙喆曰。若論以大明律五十日之限。則雖云加一日。環刀之破落膝骨。畢意殞斃者。其爲殺人。無復疑端。則三尺至嚴。安得免償命之律乎。 先朝下敎。非指殺獄明的者。不過申飭律官挾私操縱之弊。則今此漢龍。不可不具格檢驗。依法成獄矣。左議政鄭存謙曰。如漢龍之以刃行凶。仍至致命者。不爲成獄。則豈有償命之法乎。右議政徐命善曰。漢龍之成獄。更無可疑矣。敎以卿等之所奏是矣。漢龍之以刃斫人。自初旣有必殺之心。其所成獄。卽生道殺人之意。依例擧行可也。
정조 1년 · 강
命別監姜壽岱。決棍定配。
정조 1년 · 목
敎曰。別監姜壽岱。累出於朴有春之招。前後作挐之罪。不可不嚴懲。訓將入來。從重決棍後。照律定配。
정조 1년 · 강
秋曹。以別監梁宜昌。豐川府定配啓。
정조 1년 · 목
該曹啓言。因禁衛營啓辭。別監梁宜昌。照律杖一百。豐川府徒三年定配押送。
정조 1년 · 강
命朴有春。參酌照律。
정조 1년 · 목
刑曹。以罪人朴有春更招啓稟。敎以特從惟輕之意。參酌照律。
정조 1년 · 강
召見御將具善復。訓將張志恒于尊賢閣。
정조 1년 · 목
予曰。別軍職事。聞之否。善復志恒等對曰。略聞之矣。予曰。軍職廳卽雜廳也。每欲一番釐正矣。今番事。以萬萬不當之事。無端起鬧構誣吳漢迪。創出擧廳之議。至爲上達。此輩愚頑之習。曾所絕憎者。雜流刊落然後。可無紛挐之患。故特爲沙汰。只留士族矣。善復等曰。渠輩以近侍扈衛。作此無前之駭擧。只命汰去。猶爲薄勘矣。志恒曰。士族軍職。只爲二人。元數固不可盡充。略抄有來歷有膂力者。充數似好矣。予曰。八壯士子孫中。或有可爲人乎。善復曰。必有之矣。善復曰。軍職本自八壯士始。一人不可不置之矣。予曰。注書出去。入直別軍職一人招入。李弘逵進前。予曰。八壯士子孫。時存者幾何。對曰。毋論閒良出身。頗多矣。予曰。再明當試才。八壯士子孫盡爲招待可也。
정조 1년 · 강
命別軍職。林世載王漢禎復屬。
정조 1년 · 목
敎曰。前別軍職林世載。所坐不甚大段。且膂力有餘。復屬別軍職。王漢禎之初當首任。摘發掩置之事。固勝於李春琦。況優於吏治。爲人純幹。曾所知之。原傳旨勿論。
정조 1년 · 목
敎曰。守令邊將多窠。政官牌招開政。
정조 1년 · 목
敎曰。左副承旨金夏材許遞。今日政差出。
정조 1년 · 강
命前大提學李徽之牌招。 懿昭墓酌獻禮祭文撰進。
정조 1년 · 강
命前別軍職千世弼。善地邊將調用。
정조 1년 · 목
敎曰。前別軍職千世弼。當初入屬。出於酬勞之 聖意。渠旣掖隸。則雖不可昌居非據。而豈可止於作散。不思奬功之道乎。善地邊將中。勿論見窠及準瓜之窠。以第一窠調用事分付。
정조 1년 · 강
命隨駕軍兵十哨磨鍊。
정조 1년 · 목
訓鍊大將張志恒啓言。明日動駕。旣與城內有異。軍兵。以幾哨隨駕。
정조 1년 · 목
敎曰。副提調。持加減心腎湯入侍。○予曰。領敦寧之病。何如云耶。國榮曰。症勢沈重云矣。
정조 1년 · 강
命領敦寧金陽澤家。持藥物遣御醫看病。
정조 1년 · 목
敎曰。經年北關。盡意賙賑。俾我元元。幸不損瘠。豈可無酬勞之典。北道監賑御史申應顯。特爲加資。
정조 1년 · 강
召見御史申應顯于尊賢閣。
정조 1년 · 목
予曰。南北關年事之慘歉。流民之捄濟。已悉於前後狀啓。而幸爾御史之得人。活我數十縣生靈。予甚嘉尙矣。大抵南北之年事。守令之治蹟何如。應顯曰。臣踰鐵嶺。安邊至端川。被災雖或有淺深。而可謂慘歉。自入北關。山田野畓。殆不掛鎌。里社村落。久絕烟火。擁馬遮路。牽轡號泣。惟願捄活。見之慘然。不覺淚逬矣。民生之捄活。莫非朝家憂恤之深。守令邊將。亦皆仰體德意。殫心竭誠。靡不用極。而其中慶源府使李東曄。富寧府使趙心泰。當爲第一。而明川府使李養鼎。以秖孱之邑。竭誠愛民。捐廩捄濟。誠爲可嘉矣。
정조 1년 · 강
命康家旌褒之典。斯速稟處。
정조 1년 · 목
御史申應顯啓言。北關民人輩。多有以孝烈請啓聞旌褒者。而有虛實相蒙之慮。故不敢爲一一採奏之計。而至於茂山居美錢僉使康佐堯子婦事。臣之歷宿康家村時。聞之甚詳矣。康佐堯子婦金氏。年纔二十三。其夫麗彬身死。卽欲自決。而爲舅姑所挽。成服後數日。竟自決。其烈行誠卓然矣。○予曰。是康世爵之子孫乎。應顯曰然矣。康家諸人。至今不買淸市雜物。以成家風。誠貴矣。予曰。是非忠臣之門有烈婦者乎。聞甚㦖惻。以此分付該曹。旌褒之典。斯速稟處。俾遐陬氓俗。知朝廷崇節義之意。
정조 1년 · 강
命船漢輩酌放。漂穀勿徵。
정조 1년 · 목
御史申應顯啓言。今年南北關船漢輩。全廢漁業。供運穀物。數次往來之際。四月獰風。穀物漂失。至於五百餘石。道臣發關船漢居邑。期於徵捧。船漢輩爲國事廢業冒險。竟至於囚繫刑推之境。誠萬萬矜憐矣。五百石穀。請特爲蕩滌。敎以所奏合有垂念之道。況渠輩以本道船漢。廢業駕海。至於數次。則尤當參酌。自本道從輕重酌放。漂穀亦勿徵捧。
정조 1년 · 강
命北關還。從便代捧後。次對稟處。
정조 1년 · 목
御史申應顯啓言。北關民還。今年年事雖免歉。當年受還。僅僅備納。昨年未捧。邑邑甚夥。或過三萬餘石。或過一二萬石。如此而稍實邑舊還。若折米徵捧。則一年所收之穀。將盡入於兩年還上而不足。明春民勢。必無異於今春矣。不可不深加軫念。雖稍實邑。舊還勿以折米分數徵捧。而之次尤甚。以次從輕。以紓民力。似好矣。前頭道臣分等。姑未知如何。此時此請。似近太早。故不爲論列於書啓。而今於入侍仰達矣。敎以後日次對稟處。○敎曰。今聞御史所奏。北關諸邑。田多畓少。昨年未捧之還。幾至三萬餘石。而今年一邑所受。或至數十石云。以租準捧。勢同龜括。相當穀從便代捧與否。後次對稟處事分付。
정조 1년 · 강
命內寺貢米減給。十邑田稅蠲蕩。
정조 1년 · 목
敎曰。內寺奴丙申條身貢米。雖令停退。昨今兩年之貢。幷爲催科於一時。必有難保之端。御史書啓亦然。何待回啓。丙申條貢米。特爲折半減給。繡啓中北關十邑蠲稅之請。亦有所據。當此北民瘡痍之餘。宜軫一分息肩之道。依 先朝丁巳已例。丙申條北關十邑田稅。一幷蕩減。
정조 1년 · 강
罷黜鍾城府使鄭彥暹。
정조 1년 · 목
敎曰。觀此繡啓。鍾城府使鄭彥暹之不治可知。爲先罷黜。其代今日政差出。與慶源府使。不多日內辭朝。
정조 1년 · 강
命御史書啓別單。卽令回啓。
정조 1년 · 목
敎曰。御史書啓別單。旣已啓下。卽令備局銓曹回啓。
정조 1년 · 강
遞承旨李世奭。以李亨逵代之。
정조 1년 · 목
敎曰。昨日戶房事。極爲未安矣。矇然之失。在所難免。右承旨李世奭遞差。又敎曰。動駕在明。禮曹參議李亨逵承旨除授。其代卽爲口傳擬入。
정조 1년 · 강
命武臣殿講。待下敎擧行。
정조 1년 · 강
命茄坡鎭兵符差錯。詳覈狀聞。
정조 1년 · 목
承旨李秉模啓言。今番兵符改裹時數爻。內下與置簿相準。則無一差錯。而茄坡知僉使之名。在於官案。而不在於置簿册中。幷與兵符而無之。事甚怪訝。故招問曾經僉使。則以爲本有所佩之符云。旣有僉使之所佩。則獨無左隻之內上。實是異事。兵符體重。不可不詳覈厥由。故敢達矣。敎以事係符信。不可不詳査。分付道臣。本僉使兵符左隻之營上與否。卽爲狀聞。
정조 1년 · 목
予曰。卽見申應顯書啓。則極其精詳。入侍奏事。頗有條理。略聞其設賑規模。則幹辦之才。亦可優矣。國榮曰。爲人安詳。處事周通。曾所知之矣。
정조 1년 · 강
命慶興府使李東曄加資。明川府使李養鼎賜璽書表裏。
정조 1년 · 목
敎曰。慶興府使李東曄。賑政治法。俱有條理。無一毫要譽之意云。可謂北關守令之最。奬一聳百。王政攸先。依例加資。明川府使李養鼎。除意在於玉成。而聞竭心圖報。活我饑民。殊涉可尙。特賜璽書表裏。以示予意。待窠內擬事。分付銓曹。其他守令邊將勤勞賑政者。北關儒武之私賑饑口者。分等精抄。從速回啓。
정조 1년 · 강
戶曹。以 祭亨享磨鍊別單啓。
정조 1년 · 목
該曹啓言。奉常寺所啓。昨年以後。 陵殿宮 園祭亨享及三國舅家祭需磨鍊加減事。參考該寺元貢足不足。磨鍊加定。 陵殿宮 園物種別單一件及國舅家物種別單一件。分道書入。而 祭亨享旣已依式例加定。則　徽寧殿　孝章廟　垂恩廟物種。自當減下。故別單一件亦爲書入。而　徽寧殿　孝章廟祭亨享物種。則祔 太廟後減下之意。請分付。允之。
정조 1년 · 강
重推兵曹判書李徽之。
정조 1년 · 목
敎曰。軍兵磨鍊。何等重事。而如有掣礙之端。則請對或草記。因政院微稟可也。而不此之爲。徑先磨鍊。不可無警。兵曹判書李徽之。從重推考。道路雖窄。事涉苟簡。依例磨鍊事分付。
정조 1년 · 목
以李敬養爲承旨。李萱爲高原郡守。宋興錫爲漆原縣監。李邦祚爲熊川縣監。金蓍耈爲鍾城府使。
정조 1년 · 강
命咸鏡監司趙重晦緘辭重推。令該曹取供以聞。
정조 1년 · 목
敎曰。關西以不審考績。已有所飭敎。而聞北關御史所奏。茂山前府使李煜。累萬石年久腐穀。篩下斗量。至於修擧革弊。已甚可尙。治民賙饑。咸得其宜。可爲最而不可謂之殿。而身居按藩。矇不照察。反以詳察倉奸之守令。貶之以莫察倉奸。書中罷黜。其所錯謬。非向者西伯之比。賑政則賴彼御史之得人。未可謂道伯之著勞。廵宣則輒稱身病而輟歸。未可謂觀風也。御史旣已反面。而南道之賑狀。漠無啓聞。亦未可謂道伯之勤勵也。以此事事不職。難望責成矣。猶有所幸者。醜拙之露。在於畢賑之後。使北民少弛迎送之苦也。其在朝體。決不可以尋常薄警而止。予欲先以緘答試之。咸鏡監司趙重晦。姑先緘辭。從重推考。令該曹卽爲發緘懸鈴。取供以聞。
정조 1년 · 강
秋曹。以別監姜壽岱朴有春定配啓。
정조 1년 · 목
該曹啓言。別監姜壽岱。決杖六十後。徒一年忠州牧定配。○朴有春杖七十徒一年半。禮山縣定配押送。幷敎以杖收贖。
정조 1년 · 목
予曰。入 墓所後。或有入侍之命。則中軍代領乎。國榮曰然矣。
정조 1년 · 강
詣 懿昭墓 義烈墓展拜。
정조 1년 · 목
具白布笠布天翼。乘輿出興泰門。入崇政門詣 孝明殿展拜訖。入殿內奉審。還詣泰寧門外乘輿。出崇政門降輿。乘馬出興化門。由鍾閣前路。出崇禮門。○敎曰。知事蔡濟恭之尙不行公。揆以分義。已極寒心。況兼帶摠管。亦不謝恩。尤甚未安。從重推考。卽爲牌招肅謝。違牌望。更勿呼望。○駕入 懿昭墓洞口。下馬乘步輦。○敎曰。前大提學李徽之牌招。 義烈墓自內酌獻禮祭文。卽爲撰進。○仍詣齋室。予曰。都承旨入侍。自 義烈墓還宮時。以禁營爲先廂。都監爲後廂好矣。國榮曰。若有下敎。則當爲擧行矣。國榮曰。 義烈墓展拜時。似無百官行禮矣。予曰。封 園之前。宜無百官之行禮。而今此禮曹之磨鍊。可謂疏率矣。○仍敎曰。 義烈墓展拜時。百官勿爲行禮。○改具布裹翼善冠。布裹烏犀帶。乘輿詣板位。行禮如儀。禮畢。入小次。少間乘輿詣 墓上奉審訖。還詣齋室。改具白布笠布天翼乘輿。詣降輿所乘馬。○敎曰。自 懿昭墓。詣 義烈墓時。禁營爲先廂。訓局爲後廂。又敎曰。禾穀禁軍立之與否。問于禁軍別將知入。宣傳官具純奏曰。已排立矣。○駕詣 義烈墓洞口。乘輿詣齋室。改具布裹翼善冠白布袍。詣 墓上展拜奉審訖。還詣齋室。予曰。都承旨入侍。國榮曰。還宮時。臣營中軍金相玉。移除龍虎別將。中軍代以御營中軍李明運請移差。從之。國榮曰。承史則雖作門結陣之內。無所防塞。而入侍之時。御前前排。牢拒不納。此前所未有之事矣。予曰。非但承史。且卿方帶將任。豈敢拒而不納乎。前排差次知敎鍊官。令訓局決棍汰去事分付。○敎曰。還宮時。至崇禮門捧上言。改具白布笠布天翼乘輿。詣降輿所乘馬。○敎曰。近前雜亂雖禁。登高觀光。卽亦欲瞻羽旄之民情。切勿逐之之意。申飭京兆導駕所。○駕由崇禮門。至興化門外。敎曰。今日記過人幷拿入。予詢禁軍別將柳鎭夏曰。禾穀禁軍。初旣不立。則直告以不立可也。而以已立爲言。解出結陣禁軍。任意排立。初旣欺罔。末犯紀律何也。鎭夏曰。廵令手。以排立禾穀軍之下敎來傳。故汲汲排立矣。敎曰。又於咫尺詢問之下。如是欺罔。爾以曾經閫帥之人。終始欺罔。於汝道理。亦不害乎。鎭夏曰。小臣豈敢欺罔。其時傳令之時。將校亦多聞之矣。敎曰。兵判進前。李徽之進前。敎曰。將校皆聽之云。査問於將校處以奏。徽之奏曰。査問於將校處。則皆以禾穀禁軍立之與否知入之下敎。聞之云矣。予謂鎭夏曰。將校及軍卒所言。皆與爾言相左。爾焉敢欺罔乎。敎曰。訓禁將入侍。張志恒洪國榮進前。予曰。柳鎭夏事聞之乎。國榮曰聞之矣。旣犯紀律。又於詢問之下。終始欺罔。極爲非矣。志恒曰。初旣不立。則直告可也。而以不立爲已立。且解結陣禁軍。任意排立。又於詢問之下。如是欺隱。甚非矣。予曰。訓將旣統三軍。當使訓將。決棍柳鎭夏拿出。千把摠亦一幷拿出。訓將更爲査實以奏。由興化門詣廣達門外。下馬乘輿。詣興泰門還內。
정조 1년 · 강
召見訓將張志恒于尊賢閣。
정조 1년 · 목
予曰。柳鎭夏一向欺罔乎。志恒曰。今則以誤聽爲言矣。志恒曰。別將不可無罪。當決棍乎。予曰。言于兵曹。汰去可也。予曰。不可汰去而止。柳鎭夏汰去傳敎爻周。更書傳敎以下矣。
정조 1년 · 강
削禁軍別將柳鎭夏職。
정조 1년 · 목
敎曰。 陵幸時。例有禾穀禁軍。而今番動駕。非 陵幸。故元無節目中磨鍊之事。而欲知信否問之。則初以不立而曰立。已爲欺罔。而更欲掩覆欺罔之罪。無傳敎無節目。亦無兵判之令。而忽於結陣禁軍中。擅自調發。布列田畔。旣犯欺罔。又關紀律。故及當拿問。以不成說之說。多般欺罔。出付訓將之後。始乃吐實。論以法律。其律當如何。而觀渠今日所爲。是決非具性之人所可忍爲者。然則以渠所犯之罪。斷以相當之律。實有不屑如也之嫌。何足深悉。禁軍別將柳鎭夏削職。此後緊關軍門亞將之任。切勿差擬。
정조 1년 · 목
予曰。訓御將及八壯士子孫皆待令乎。國榮曰。皆已待令云矣。予曰。將欲試才。注書出去。靑龍刀及鐵椎沙石。皆待令與否知入。注書柳孟養曰。三件物皆已待令云矣。予曰。試才處所。永秋亭何如。國榮曰。此外無可容之所矣。
정조 1년 · 강
御武德門。行八壯士子孫試藝。訓鍊大將張志恒。御營大將具善復。禁衛大將洪國榮。
정조 1년 · 목
予曰。此卽古之內試射處也。卿等曾入此處試射乎。善復等曰。未經此處試射矣。予曰。八壯士子孫皆令來待乎。召入試藝可也。試藝訖。志恒曰。無可合別軍職之人矣。蓋軍職。卽至近侍衛之任。不可以勿論可否。苟然充數矣。予曰然矣。今日召見。以示不忘之意也。旣已召見。賜若干弓箭部。以送可也。志恒曰。別軍職。令防禦使以上爲薦。送于兵曹。以爲抄擇之地似好矣。予曰。有闕勿補。姑俟得人可也。予曰。昨見東萊府使狀啓。則加德僉使事。極爲駭然矣。尙留之倭船。謂以已入。邊情之疏虞。莫此爲甚。且昨日新僉使爲人。亦無擇送之意矣。
정조 1년 · 강
命加德僉使另加擇差。
정조 1년 · 목
敎曰。此時邊鎭不可不擇。時任加德僉使改差。其代口傳另加擇差。一兩日內辭朝。
정조 1년 · 강
召見上京守令于興政堂。
정조 1년 · 목
江陵府使柳義養進伏。予曰。年事何如。對曰。今則雨水均洽。可謂大豐矣。予曰。有民弊乎。對曰。民弊非止一二。有所謂火蔘田。當初嶺西諸面。以產蔘之地。計戶貢蔘。而中古蔘種漸稀。民戶所收。不足於封進之數。故丙午年道臣變通。始罷戶蔘之規。創出量外火田之稅。摠其田結。則一百二十四結二十六卜六束。每卜收錢三錢三分零。以爲貿蔘封進之資。土品半不及元田。而稅錢三倍於元田矣。其後乙亥丙子。連歲大浸。民散田陳。徵稅無地。其時道臣狀聞。略減而餘數尙多。近年連値屢歉。民散田陳。有倍於乙丙之歲。峽民實難支保。此火蔘田爲弊也。有所謂續田者。量田之時元田外。瘠确品下。不可責之以元田之起耕。故名之續田。欲其隨其陳起。低仰其稅之意也。元數四百四十二結八十九卜二束。而乙丑。道臣請得續田之稅。以補蔘價。又以一百結八十二卜一束。屬於均廳。年年貿布以納。定式之後。蔘價均布。不可減也。故勿論田之起陳。人之存亡。年年推剝。必充稅摠。此豈當初降續之本意哉。此續田之爲弊。目下孑遺之民。荷擔而走。年前流散之民。恐怯而不還。若此不已。則嶺西數百里。將無一點人烟矣。衆民所願。以爲火蔘田中白徵者三十餘結。姑爲給代權減。且於續田稅。亦減三分之一然後。可捄目前之弊。而差待民戶復集。陳田復起。乃復其稅。則民戶無離散之弊。田稅無永失之患云矣。所謂蔘弊。江陵貢蔘。爲五十五兩。一道中最多。爲弊亦最甚矣。近來土採漸稀。廣貿於他道而封進。且蔘價近益高騰。故元上下詳定錢五千四兩外。庚寅後年年添給。合爲二千三百五十四兩。而蔘商年年加索。其所添給。皆出於民。其爲生民之弊。罔有紀極。民間議論。境內所採。年不過二十餘兩。若依庚寅節目。二十五兩蔘。以土採封進。其餘三十兩蔘。移定京作貢。則猶勝於營下蔘商年年加索。貽弊邑民之患。亦有麥還之弊。春年合爲一萬二千六百六十餘石。而都在於嶺西。一戶所受。至於五六石。每爲峽民難支之患。民願依癸巳年本府耳牟作錢例。變通減數似好云。俱係變通。不敢仰請。而民情如此矣。予曰。四條民瘼。幷爲出擧條。廟堂商確其蘇弊之方。後日次對。從長變通稟處。俾爲東民奠保之地可也。予詢楊州牧使鄭景淳曰。有民弊乎。對曰。到任才一二日。故未及詳知矣。予詢淸州牧使金履信及扶餘縣監李素曰。有民弊乎。俱對曰。別無大段民弊矣。
정조 1년 · 강
命江陵府四條民瘼。廟堂商確稟處。
정조 1년 · 강
命前縣監金守默嚴刑取服。